
Consideraţii generale

Meseria de medic este una dintre cele mai vechi din lume. Fie că i s-a spus doctor, vraci, vindecător, doftor, medicul a fost şi a rămas o persoană importantă în viaţa societăţii, fiind printre cei mai respectaţi oameni ai comunităţii.
Dacă ar fi să căutăm o definiţie a cuvântului „medic” ea ar fi una al cărei început se află undeva în Grecia antică. Archiatros sau archiater, aşa cum a devenit după latinizare, cuvântul desemna persoana considerată tămăduitorul principal, sau pe cel ce se ocupa cu prevenţia, recunoaşterea (diagnoza), terapia şi urmările bolilor şi accidentelor.

Cariera unui medic începe cu facultatea de medicină şi continuă cu alte câteva etape care conduc spre titlul de medic primar.
Medicina presupune mai multe discipline, tocmai de aceea medicii pot alege mai multe specializări, devenind astfel specialişti în disciplina respectivă, cum ar fi de exemplu medicina generală, neurologie, endocrinologie, oftalmologie etc.

În România, exercitarea profesiei de medic este reglementată prin Legea nr. 306/2004 publicată în Monitorul Oficial, Partea I nr. 578 din 30/06/2004 privind exercitarea profesiei de medic, precum şi organizarea şi funcţionarea Colegiului Medicilor din România.

( …)

SECŢIUNEA 1 Dispoziţii generale 

Art. 1. - Profesia de medic se exercită, pe teritoriul României, în condiţiile prezentei legi, de către persoanele fizice posesoare ale unui titlu oficial de calificare în medicină. Acestea pot fi: 

a) cetăţeni ai statului român; 

b) cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene; 

c) soţul şi descendenţii de gradul I aflaţi în întreţinerea unui cetăţean al unuia dintre statele prevăzute la lit. b), care desfăşoară legal activităţi salariate sau nesalariate pe teritoriul României, indiferent de cetăţenia acestora; 

d) beneficiarii statutului de rezident pe termen lung, acordat conform normelor Uniunii Europene de către unul dintre statele prevăzute la lit. b). 

Art. 2. - (1) În sensul prezentei legi, termenul de medici cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene desemnează, prin asimilare, şi medicii aflaţi în situaţiile prevăzute la art. 1 lit. c) şi d). 

(2) În mod exclusiv, prin termenul de stat membru de origine sau de provenienţă sau, după caz, stat membru gazdă se înţelege un stat membru al Uniunii Europene, un stat aparţinând Spaţiului Economic European sau Confederaţia Elveţiană. 

(3) Prin titlu oficial de calificare în medicină se înţelege: 

a) diploma de medic, eliberată de către o instituţie de învăţământ superior medico-farmaceutic acreditată din România; 

b) certificatul de medic specialist, eliberat de Ministerul Sănătăţii; 

c) certificatul de medic primar, eliberat de Ministerul Sănătăţii; 

d) diploma, certificatul sau un alt titlu în medicină, eliberate conform normelor Uniunii Europene de către statele membre ale Uniunii Europene, statele aparţinând Spaţiului Economic European sau de către Confederaţia Elveţiană; 

e) diploma, certificatul sau un alt titlu în medicină, dobândite într-un stat terţ şi recunoscute de unul dintre statele membre enumerate la lit. d) ori echivalate în România. 

Art. 3. - Titlurile oficiale de calificare în medicină obţinute în afara României, a statelor membre ale Uniunii Europene, a statelor aparţinând Spaţiului Economic European sau a Confederaţiei Elveţiene se echivalează potrivit legii. Excepţie de la aceste prevederi fac titlurile oficiale de calificare în medicină care au fost recunoscute de unul dintre aceste state. 

Art. 4. - Controlul şi supravegherea exercitării profesiei de medic se realizează de către Colegiul Medicilor din România şi de către Ministerul Sănătăţii, denumite în continuare autorităţi competente române. 

Art. 5. - (1) Profesia de medic are ca principal scop asigurarea stării de sănătate prin prevenirea îmbolnăvirilor, promovarea, menţinerea şi recuperarea sănătăţii individului şi a colectivităţii. 

(…)

Art. 8. - (1) Profesia de medic, indiferent de forma de exercitare, salariată şi/sau independentă, se exercită numai de către medicii membri ai Colegiului Medicilor din România. 

(2) Pentru accesul la una dintre activităţile de medic sau exerciţiul acesteia, medicii cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene, stabiliţi în unul dintre aceste state, sunt exceptaţi, în caz de prestare temporară de servicii medicale, de la obligativitatea înscrierii în Colegiul Medicilor din România. 

Art. 9. - (1) La primirea în rândurile Colegiului Medicilor din România, medicul va depune jurământul lui Hipocrate în formularea modernă adoptată de Asociaţia Medicală Mondială în cadrul Declaraţiei de la Geneva din anul 1975: 

"O dată admis printre membrii profesiunii de medic, 

Mă angajez solemn să-mi consacru viaţa în slujba umanităţii. 

Voi păstra profesorilor mei respectul şi recunoştinţa care le sunt datorate, 

Voi exercita profesiunea cu conştiinţă şi demnitate, 

Sănătatea pacienţilor va fi pentru mine obligaţia sacră, 

Voi păstra secretele încredinţate de pacienţi, chiar şi după decesul acestora, 

Voi menţine, prin toate mijloacele, onoarea şi nobila tradiţie a profesiunii de medic, 

Colegii mei vor fi fraţii mei, 

Nu voi îngădui să se interpună între datoria mea şi pacient consideraţii de naţionalitate, rasă, religie, partid sau stare socială, 

Voi păstra respectul deplin pentru viaţa umană de la începuturile sale chiar sub ameninţare şi nu voi utiliza cunoştinţele mele medicale contrar legilor umanităţii. Fac acest jurământ în mod solemn, liber, pe onoare!" 

(2) Prevederile alin. (1) se aplică şi: 

a) medicilor cetăţeni români stabiliţi în străinătate; 

b) medicilor cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene stabiliţi în România; 

c) medicilor cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene stabiliţi în unul dintre aceste state şi care solicită intrarea în profesie în România. 

(3) Medicii prevăzuţi la alin. (2) lit. b) şi c) pot depune jurământul în limba română sau în una dintre limbile de circulaţie din Uniunea Europeană. 

Art. 10. - (1) Profesia de medic se exercită pe teritoriul României de către persoanele prevăzute la art. 1, care îndeplinesc următoarele condiţii: 

a) deţin un titlu oficial de calificare în medicină; 

b) nu se găsesc în vreunul dintre cazurile de nedemnitate sau incompatibilitate prevăzute de prezenta lege; 

c) sunt membri ai Colegiului Medicilor din România sau sunt înregistraţi temporar la Colegiul Medicilor din România; 

d) sunt apţi din punct de vedere medical pentru exercitarea profesiei de medic. 

(2) Medicii cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene, stabiliţi pe teritoriul României, exercită profesia de medic cu aceleaşi drepturi şi obligaţii ca şi medicii cetăţeni români membri ai Colegiului Medicilor din România. 

Art. 11. - (1) Profesia de medic se exercită în România cu titlul profesional corespunzător calificării profesionale însuşite, după cum urmează: 

a) medic de medicină generală; 

b) medic specialist în una dintre specialităţile clinice sau paraclinice prevăzute de Nomenclatorul de specialităţi medicale, medico-dentare şi farmaceutice pentru reţeaua de asistenţă medicală; 

c) medic primar în una dintre specialităţile clinice sau paraclinice prevăzute de Nomenclatorul de specialităţi medicale, medico-dentare şi farmaceutice pentru reţeaua de asistenţă medicală. 

(2) Prevederile alin. (1) se aplică şi cetăţenilor unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene care deţin un titlu oficial de calificare în medicină şi care exercită profesia în România. 

(3) Medicii care au obţinut certificatul de membru al Colegiului Medicilor din România pot desfăşura activităţi medicale conform pregătirii profesionale în sistemul public de sănătate sau/şi în sistemul privat, fie ca angajaţi, fie ca persoană fizică independentă pe bază de contract. În condiţiile legii, medicii pot înfiinţa cabinete de practică medicală. 

Art. 12. - (1) Certificatele eliberate de autorităţile competente ale unui stat membru al Uniunii Europene, ale unui stat aparţinând Spaţiului Economic European sau ale Confederaţiei Elveţiene, care atestă că medicul posesor, cetăţean al acestora, este titular de drept câştigat, sunt recunoscute de autorităţile competente române, permiţând exercitarea activităţilor de medic şi, respectiv, de medic de familie, inclusiv în cadrul sistemului naţional de asigurări sociale de sănătate, cu respectarea prevederilor prezentei legi. 

(2) Prin drept câştigat se înţelege dreptul cetăţenilor statelor membre ale Uniunii Europene, ai statelor aparţinând Spaţiului Economic European sau ai Confederaţiei Elveţiene de a exercita activităţile de medic, precum şi cele de medic generalist, inclusiv în cadrul sistemului de protecţie socială al statului membru de origine sau de provenienţă, în cazul în care aceştia beneficiau de drept de liberă practică a profesiei şi erau stabiliţi în statul membru respectiv, anterior implementării Directivei Consiliului Uniunii Europene nr. 93/16/CEE. 
SECŢIUNEA a 2-a 

Nedemnităţi şi incompatibilităţi 

Art. 13. - Este nedemn de a exercita profesia de medic: 

a) medicul care a fost condamnat definitiv pentru săvârşirea cu intenţie a unei infracţiuni contra umanităţii sau vieţii în împrejurări legate de exercitarea profesiei de medic şi pentru care nu a intervenit reabilitarea; 

b) medicul căruia i s-a aplicat pedeapsa interdicţiei de a exercita profesia, pe durata stabilită, prin hotărâre judecătorească sau disciplinară. 

Art. 14. - (1) Exercitarea profesiei de medic este incompatibilă cu: 

a) calitatea de angajat ori colaborator al unităţilor de producţie ori de distribuţie de produse farmaceutice sau materiale sanitare; 

b) calitatea de comerciant; 

c) orice ocupaţie de natură a aduce atingere demnităţii profesionale de medic sau bunelor moravuri, conform Codului de deontologie medicală; 

d) starea de sănătate fizică sau psihică necorespunzătoare pentru exercitarea profesiei medicale. 

(2) Pe timpul stării de incompatibilitate se suspendă de drept calitatea de membru al Colegiului Medicilor din România şi dreptul de exerciţiu al profesiei. 

(3) În termen de 10 zile de la apariţia situaţiei de incompatibilitate, medicul este obligat să anunţe colegiul al cărui membru este. 

(4) La solicitarea medicului, la sesizarea oricărei persoane ori instituţii interesate, preşedintele colegiului din care face parte medicul poate constitui o comisie specială, pentru fiecare caz în parte, alcătuită din 3 medici primari, pentru a confirma sau infirma situaţia de incompatibilitate. 

SECŢIUNEA a 3-a 

Autorizarea exercitării profesiei de medic 

Art. 15. - (1) Exercitarea profesiei de medic se face, după obţinerea calităţii de membru al Colegiului Medicilor din România, pe baza autorizaţiei de liberă practică acordate de Ministerul Sănătăţii, până la aderarea României la Uniunea Europeană, după care această competenţă trece în responsabilitatea Colegiului Medicilor din România. 

(2) Certificatul de membru al Colegiului Medicilor din România se obţine pe baza următoarelor acte: 

a) titlurile oficiale de calificare în medicină prevăzute de lege; 

b) certificatul de cazier judiciar; 

c) certificatul de sănătate; 

d) declaraţie pe propria răspundere privind îndeplinirea condiţiilor prevăzute la art. 13 şi 14. 

(3) Colegiul Medicilor din România va comunica, din oficiu, în termen de 5 zile, Ministerului Sănătăţii o copie a certificatului eliberat.

În cele ce urmează vom prezenta aspecte legate de desfăşurarea activităţii medicilor în state membre ale Uniunii Europene.
DANEMARCA


Organismul care coordonează activitatea în sectorul medical este Consiliul Naţional de Sănătate (Danish National Board of Health
). Rolul acestui organism este de a sprijini activitatea Ministerului de Interne şi Sănătăţii, în ceea ce priveşte administrarea sistemului medical. De asemenea, avizează proiectele iniţiate de minister şi informează cetăţenii asupra problemelor de interes general din cadrul acestui sector.

Referitor la conflictele de interese şi posibilele situaţii de incompatibilitate în cadrul exercitării profesiei de medic, menţionăm că acestea sunt soluţionate de către Consiliul Naţional de Sănătate.

Tot în acest sens, Consiliul Naţional de Sănătate asigură monitorizarea şi evaluarea unităţilor medicale în vederea îndeplinirii condiţiilor optime pentru buna desfăşurare a activităţii specifice.


Un rol important în buna desfăşurare a activităţii medicale revine Ministerului de Interne şi Sănătăţii 
.

În ceea ce priveşte organizarea sectorului medical trebuie menţionat că acest sector se împarte în asistenţă medicală primară şi unităţile spitaliceşti. 

Domeniul asistenţei medicale primare are drept scop problematica generală în domeniul sănătăţii şi furnizarea serviciilor medicale valabile pentru toţi cetăţenii, fiind împărţit  în două categorii:

· o categorie care vizează aspectele legate de tratament şi îngrijire, asigurate de medicii generalişti, specialiştii, stomatologii şi asistentele medicale;

·  a doua categorie vizează rolul de prevenire, schemele de tratamente preventive şi stomatologice pentru copii.

Sectorul spitalicesc, la rândul lui, asigură condiţiile medicale optime tratamentelor de specialitate, de terapie intensivă şi echipamentele necesare.

Mai mult, ambele sectoare sunt interesate de asigurarea tratamentelor preventive, de specializarea continuă a personalului medical precum şi de cercetarea în domeniul medicinii.

Sectorul spitalicesc se află în responsabilitatea a cinci regiuni. Acestea, la rândul lor, au obligaţia de a asigura cetăţenilor rezidenţi tratamente gratuite şi tratament de urgenţă cetăţenilor care se află sub rezidenţă temporară.

Pentru a deveni specialist în una din cele 38 de practici medicale în Danemarca medicii au obligaţia să lucreze cel puţin 6 ani în spitalele publice după terminarea studiilor medicale. În timp ce lucrează ca medici rezidenţi în spitalele publice aceştia trebuie să urmeze programe teoretice şi practice.
FRANŢA


Referitor la condiţiile legale de exercitare a profesiei de medic art. L.4111-1 din Codul Sănătăţii publice menţionează că nimeni nu poate profesa medicina în Franţa dacă nu îndeplineşte următoarele condiţii:

· să fie titular al unei diplome, certificat sau alt titlu menţionat de către art. L.4131-1;

· să aibă naţionalitate franceză, cetăţenie andoriană sau să fie rezident al unui stat membru al Uniunii Europene sau parte a unui acord privind spaţiul economic european sau al unei ţări semnatare a unei convenţii în acest sens cu statul francez, sau provenind din Maroc sau din Tunisia;

· să fie înscris în tabloul întocmit de către Ordinul Medicilor; este demn de reţinut că toate aceste condiţii sunt cumulative.

Organismul principal care coordonează activitatea medicilor este Consiliul Naţional al Ordinului Medicilor
. Acest ordin profesional
 reprezintă o persoană juridică de drept public constituită prin lege, iar statutul său este elaborat printr-un decret de aplicare de către Consiliul de Stat.
La nivel departamental există Camere ale medicilor care au ca atribuţie înregistrarea specialiştilor în domeniu şi a societăţilor civile profesionale cărora li se aplică Codul Deontologic al acestei profesii.

De asemenea, principala atribuţie a Consiliului
 o reprezintă funcţia jurisdicţională, având în componenţă un Consiliu disciplinar condus de către un consilier de stat, iar deciziile luate sunt supuse apelului în faţa jurisdicţiilor administrative. Aceste decizii referitoare la conduita, incompatibilităţile sau conflictele de interese legate de această profesie pot viza masuri, cum ar fi recomandări, avertismente, suspendări, mustrări, interzicerea dreptului de a profesa.

Tot în acest sens, Consiliul are atribuţii vizând soluţionarea divergenţelor de interpretare referitoare la clauzele contractuale specifice actului medical.

GRECIA

În Grecia, reglementarea profesiei de medic se realizează prin Legea nr. 3366 din 20/23 Septembrie 1955.

Pentru a obţine licenţa şi pentru a fi recunoscuţi oficial de către stat ca medici, toţi absolvenţii Facultăţii de Medicină trebuie să lucreze un an, fie în spitale publice, fie în cele private. De asemenea, activitatea în spitale sau clinici publice/private este un câştig pentru specializarea lor. Perioada de specializare variază în funcţie de domeniul respectiv de specializare.
În ceea ce priveşte posibilele conflicte de interese ori situaţii de incompatibilitate vizând exercitarea profesiei de medic, acestea sunt soluţionate la nivel intern de către organisme specializate, respectiv Camerele Medicilor.
Asistenţa medicală este asigurată la nivel rural prin cabinete medicale şi clinici, iar la nivel urban aceasta este asigurată prin spitale publice şi private sau policlinici susţinute financiar prin fondul asigurărilor sociale.
ITALIA

În Italia exercitarea profesiei de medic este reglementată de Decretul Lege nr. 368 din 17 august 1999
 care mai tratează aspecte privind libera circulaţie în spaţiul european şi de art. 6 din Decretul Lege nr. 502 din 30 decembrie 1992, tratând modificarea prevederilor din domeniul sănătăţii. 


În ceea ce priveşte desfăşurarea activităţii medicilor în spitalele publice, art. 38 şi 40 din Decretul Lege 368 din 17 august 1999 menţionează că aceştia trebuie să-şi îndeplinească atribuţiile profesionale şi să se perfecţioneze în conformitate cu programele din cadrul Serviciului Naţional de Sănătate şi cu programele de studiu existente între universităţi şi centrele medicale, fiind interzisă desfăşurarea activităţii în cadrul sistemului privat pe perioada de stagiatură.

De asemenea posibilele conflicte de interese ori situaţii de incompatibilitate vizând exercitarea profesiei de medic, acestea sunt soluţionate la nivel intern de către Camerele Medicilor.

LUXEMBURG

Majoritatea medicilor îşi desfăşoară stagiile de pregătire, atât în sistemul privat, cât şi în sistemul public în cadrul unor unităţi medicale sau sunt angajaţi în spitalul public (Centre hospitalier du Luxembourg
).

Aceştia nu pot lucra în acelaşi timp în cadrul clinicilor private sau unităţilor medicale din sistemul public. Totuşi, există câteva excepţii pentru tinerii medici care sunt angajaţi în cadrul spitalului public şi care pot efectua gărzi în alt spital unde doresc să lucreze cu normă întreagă în anul următor. 

Medicii care obţin specialitatea de bază sunt pregătiţi în centre medicale universitare din statele membre ale Uniunii Europene deoarece nu există o universitate de medicină în Luxemburg. Legat de aceasta o parte a perioadei de practică poate fi efectuată în cadrul spitalului public mai sus menţionat.
MAREA BRITANIE


Medicii îşi pot desfăşura activitatea, atât in sectorul public, cât şi în cel privat.  Ei pot opta să lucreze în mai multe specializări în cadrul spitalelor sau ca doctori de familie. Medicii din spitale se pot specializa în diferite domenii, precum: psihiatrie, pediatrie, chirurgie, ortopedie. De asemenea, există oportunităţi de a practica în învăţământ, cercetare sau cabinete de sănătate publică.


Pregătirea unui medic durează minimum 9 ani pentru a deveni medic generalist şi 12 ani pentru a se specializa în vederea aplicării pentru un post în cadrul unui spital.


După terminarea procesului de pregătire într-o anume specialitate este foarte dificil de a schimba domeniul ales. În acest sens este important pentru cei care urmează medicina să îşi aleagă de la început o anume specialitate pentru a putea alege o instituţie de învăţământ de profil.


Îndrumarea privind diferitele specialităţi este oferită pentru tinerii medici de către instituţii de învăţământ şi clinici medicale.


Coordonarea activităţii medicilor şi a etapelor necesare în dezvoltarea carierei acestora se realizează în cadrul Serviciului Naţional de Sănătate (NHS)
.


Legat de conflictele de interese ce pot apărea în desfăşurarea activităţii medicilor atât la nivelul spitalelor publice, cât şi la nivelul celor private, există un Cod de bună practică în domeniul medical (Good Medical Practice)
. Acesta vizează recomandări pentru evitarea unor situaţii care implică existenţa unor interese economice, relaţii de rudenie, sponsorizări, etc. în relaţia dintre medici şi pacienţi sau instituţii medicale.
POLONIA

Medicii pot alege să lucreze în cadrul sistemului public sau privat (spitale, clinici), în cadrul unor asociaţii civile sau parteneriate profesionale, precum şi în mod individual.

Organismul abilitat privind coordonarea şi dezvoltarea carierei medicilor, respectiv a stomatologilor este Camera Medicilor şi Stomatologilor
. De asemenea, un rol important în elaborarea politicii privind cadrele medicale şi a medicilor, în special, îl are Ministerul Sănătăţii
.
Legat de aceasta, posibilele conflicte de interese ori situaţii de incompatibilitate vizând exercitarea profesiei de medic, acestea sunt soluţionate de către Camera Medicilor şi Stomatologilor.
Cadrul legal privind desfăşurarea activităţii şi specializarea medicilor este relevat prin legea referitoare la profesia de medic şi stomatolog din 1996 precum şi prin ordonanţele emise de către Ministerul Sănătăţii, vizând specializarea medicilor şi stomatologilor.

În conformitate cu prevederile mai sus menţionate, un medic poate dobândi o anume specializare după îndeplinirea următoarelor condiţii:

· alegerea domeniului de activitate;

· să urmeze cel puţin 2 sau 3 ani un stagiu de practică în domeniul medical ales;

· pregătirea trebuie să aibă loc numai sub coordonarea Ministerului Sănătăţii care va desemna instituţiile medicale publice sau private; aceste unităţi trebuie să îndeplinească condiţiile profesionale şi organizaţionale stabilite de către Ministerul Sănătăţii;

· pregătirea trebuie să corespundă programei curriculare în scopul dobândirii cunoştinţelor teoretice şi practice necesare;

· pregătirea va îmbrăca una din următoarele forme:

· rezidenţiat care presupune un contract de muncă full-time încheiat pe o perioadă determinată cu o instituţie medicală;

· contract de muncă pe perioadă nedeterminată sau pe perioadă fixă până la terminarea pregătirii încheiat cu o unitate medicală;

· plata unor cursuri de practică pentru dobândirea unei anume specializări;

· urmarea unor cursuri de aprofundare într-un anume domeniu;

· încheierea unui contract civil pentru desfăşurarea activităţii de practică în cadrul unei organizaţii de profil.

· să treacă examenul de stat.

După terminarea celor 6 ani de studii şi obţinerea diplomei de licenţă tinerii doctori nu au dreptul să practice medicina. Pentru a obţine acest drept aceştia trebuie să lucreze o perioadă de 12 sau 13 luni în spitalele publice sub supravegherea unor doctori cu experienţă. Această etapă de practică este numită perioadă post-diplomă. După efectuarea acestui stagiu tinerii doctori se pot prezenta la examenul de stat, iar promovarea acestuia le acordă dreptul de a practica medicina.
PORTUGALIA


Profesia de medic în această ţară este reglementată prin Decretul Lege nr. 203 din 18 august 2004
 care defineşte regimul juridic al desfăşurării activităţilor medicilor.

Organizaţia care reglementează activitatea medicilor în Portugalia este Ordinul Medicilor
.

Toţi medicii care obţin diploma în şcolile publice de medicină trebuie să îndeplinească stagiul de specializare în spitalele publice. De asemenea, majoritatea medicilor doresc să lucreze în spitale publice după terminarea stagiului de specializare. Totuşi, mulţi dintre aceştia lucrează şi în sectorul privat, având propriul cabinet de consultaţii sau lucrând part-time.
SLOVACIA


Exercitarea profesiei de medic în această ţară este reglementată de Legea nr. 578/2004 din 21 Octombrie 2004
, care, de asemenea, reglementează şi camerele specialiştilor în medicină. Camera Medicilor
 este o organizaţie profesională non-guvernamentală autonomă.


Medicii din Republica Slovacă, după absolvirea studiilor medicale, nu au nicio obligaţie de a lucra în spitalele publice. Aceştia pot primi licenţa pentru a practica în sectorul privat doar pe baza licenţei si a ulterioarelor specializări în instituţiile acreditate.

În ceea ce priveşte posibilele conflicte de interese ori situaţii de incompatibilitate vizând exercitarea profesiei de medic, acestea sunt soluţionate de către Camera Medicilor.
SLOVENIA

Legea care reglementează profesia de medic a fost publicată în Monitorul Oficial al Republicii Slovenia nr. 72/06-UPB, 58/08. Organismul abilitat care coordonează şi supraveghează activitatea medicilor este Camera Medicilor.
 Aceasta monitorizează nivelul de ocupaţie al posturilor şi trimite informaţii medicilor şomeri despre locurile vacante şi invers. 
De asemenea, aprobă planurile de specializare în concordanţă cu nevoile şi structura de vârstă a medicilor din branşele individuale ale profesiei. Medicii sunt reprezentaţi de Camera Medicilor care apără reputaţia şi onoarea profesiei medicale în posibilele situaţii de conflicte de interese ori incompatibilităţi ce pot să apară în cadrul exercitării activităţii.
Funcţiile medicale din reţeaua publică de sănătate sunt distribuite după domeniul de specializare în vederea asigurării cetăţenilor accesul egal la servicii medicale de calitate cât mai mult posibil. Distribuirea funcţiilor în sistemul medical public este realizată de ministerul de resort.

Pregătirea studenţilor durează patru ani, în primul an se dobândesc cunoştinţele de bază incluzând  concepte de epidemiologie, medicină socială, promovarea sănătăţii şi a igienei. Activitatea din următorii trei ani constă în formarea la locul de muncă, completată de prelegeri frecvente. Perioada de rezidenţiat durează minim şase luni.

Un medic care lucrează in sistem full-time în reţeaua publică de servicii medicale poate avea prin circumstanţe excepţionale un contract cu alt angajator din reţeaua publică pentru un job part-time, dar nu va depăşi opt ore de lucru într-o săptămână şi vor avea prioritate atribuţiile pe care trebuie să le îndeplinească la locul de muncă în sistemul full-time.

Medicii din cadrul serviciului public de sănătate care lucrează în schimburi (ture) regulate sau neregulate îşi pot exercita profesia şi în cadrul sistemului privat.
SPANIA

În Spania, profesia de medic este reglementată prin Legea nr.14 din 29 de aprilie de 1986
 şi prin Decretul Regal nr. 565 din 7 mai 2010
. 
Autoritatea care reglementează activitatea medicilor la nivel statal este Consiliul General al Şcolilor Oficiale Medicale.
 Referitor la posibilele conflicte de interese ori situaţii de incompatibilitate vizând exercitarea profesiei de medic, acestea sunt soluţionate de către Consiliul General al Şcolilor Oficiale Medicale precum şi de către organismele similare la nivel regional.
Spania este împărţită în 17 comunităţi autonome, fiecare regiune asigurând asistenţă medicală locuitorilor săi. Modul de organizare a sistemului de sănătate din regiunile autonome se subordonează Legii nr. 14 din 29 de aprilie de 1986.
Pentru a putea exercita profesia de medic în Spania este necesară obţinerea unei diplome în Medicină. Pregătirea necesară se efectuează sub coordonarea Colegiului Oficial Medical din zona în care medicii doresc să lucreze după absolvirea facultăţii. De asemenea, este necesară pregătirea continuă a medicilor prin intermediul Institutului de Formare Sanitară (Instituto de Fomento Sanitario) care organizează anual peste 20 de conferinţe de training.

UNGARIA

Autoritatea care reglementează activitatea medicilor este Camera Medicilor.
 Toţi medicii trebuie să fie membri ai acestei Camere pentru a putea practica medicina. 
În ceea ce priveşte posibilele conflicte de interese ori situaţii de incompatibilitate vizând exercitarea profesiei de medic, acestea sunt soluţionate de către Camera Medicilor.
Sistemul de rezidenţiat după absolvirea Facultăţii de Medicină a fost introdus în Ungaria începând cu anul 1999. Acest sistem este compus din două părţi: o perioadă de pregătire care durează douăzeci şi şase de luni şi o a doua perioadă care durează între trei şi şase ani. 
Departamentele universităţii asigură atât pregătire teoretică, precum şi pregătire practică. În cadrul pregătirii practice studenţii lucrează în spitale şi clinici.
Performanţa studenţilor este urmărită şi certificată de către tutori şi mentori. După finalizarea studiilor, viitorii medici susţin examenul în faţa  Consiliului Naţional de Formare Specializată şi Continuă în Sănătate.

